Source: https://www.racunovodja.com/clanki.asp?clanek=5126
Timestamp: 2019-10-20 04:10:15+00:00
Document Index: 6629738

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ']

Volilna opravila ter presoja v sporih, ki se nanašajo na volitve v občinske svete in na volitve za župane - Racunovodja.com
Vpisano: 17.9.2010 16:03:00
Upravno sodišče RS, ki skladno z določili 1. in 11. člena Zakona o upravnem sporu (Uradni list RS, št. 105/06, ZUS-1 in št. 62/10, ZUS-1A) v zvezi s 97. členom Zakona o lokalnih volitvah (ZLV, Uradni list RS, št. 94/07-UPB3 in 45/08-ZLV-H), odloča v sporih, ki se nanašajo na zakonitost kandidiranja v občinske svete in župane, bo omogočilo vsem kandidatom oziroma predstavnikom kandidatur ali list kandidatov neposredno vlaganje pritožb zoper odločbe volilnih komisij, s katerimi je bila zavrnjena kandidatura oziroma lista kandidatov ali s katerimi je bilo odločeno o ugovorih zaradi nepravilnosti v postopkih kandidiranja. Enako bo Upravno sodišče RS omogočilo neposredno vlaganje tožb iz 23. člena Zakona o evidenci volilne pravice (ZEVP-1, Ur. l. RS št. 1/07- ZEVP1 – UPB1).
Pritožbe oziroma tožbe bo mogoče vložiti neposredno na sedežu sodišča v Ljubljani ali na zunanjih oddelkih sodišča v Mariboru, Celju in Novi Gorici in sicer vse dni od 15. 9. 2010 do vključno 21. 9. 2010 (tudi v soboto, 18. 9. 2010 in nedeljo, 19. 9. 2010) in v dneh od 25. 9. 2010 (sobota), 26. 9. 2010 (nedelja) do vključno 27. 9. 2010 v času od 7.00 do 19.00 ure, na naslednjih naslovih:
v Ljubljani:	Upravno sodišče RS, Fajfarjeva 33, Ljubljana (številka faxa: 01/47 00 117);
v Mariboru:	Upravno sodišče RS, oddelek v Mariboru, Svetozarevska 6, Maribor (številka faxa: 02/230 20 48);
v Novi Gorici:	Upravno sodišče RS, oddelek v Novi Gorici, Rejčeva ulica 7, Nova Gorica (številka faxa: 05/33 55 221);
v Celju: Upravno sodišče RS, oddelek v Celju, Trg celjskih knezov 10, Celje (številka faxa: 03/427 53 88).